Universi Deklarad Human Regis

__NOTOC__
==Artikel 1==
Tale humane gen lifri id egli in dignid id rege. Lu se indaven ki razòn id kozàv id doʒ akto do unaltem in u spirt fratidi.
==Artikel 2==
# Talun av tale de rege id lifride proklajen in di Deklararad ane dissigad eni sorti ov ras, klor, seks, linga, religiòn, politiki o alten menad, nasioni o sosial odvenad, posedad, genad o eni alten kostàd.
# Uvedà, nun disemid ve vido deten, bazen su de politiki, juri, intranasioni statùt de landi o de teritoriu a wen u persòn potèn, is ʒe da land o teritoria se anodvangi, ude kontròl, ansiaregan, o ude eni limitad suberainadi.
==Artikel 3==
Tal human av reg a ʒiv, lifrid id sikurid po hi persòn.
==Artikel 4==
Nekun ve vido tenen in sklavad o servid; sklavad id slavikomèrk se perviten in tale li forme.
==Artikel 5==
Nekun ve vido udeseten a tortad, nè a krual, anhuman o udenizan tretad o kastad.
==Artikel 6==
Talun av reg talia a rekonad hi personi pro leg.
==Artikel 7==
Tale se egli pro leg id av reg, ane dissigad a un egli protegad legi. Tale av reg a un egli protegad gon eni diskriminad trastapan di Deklarad id gon eni instigad a sul diskriminad.
==Artikel 8==
Talun av reg a un efektivi prorèn pro de kompetenti nasioni ʒudikorte gon akte trastapan de bazi rege rekonen ho pa leg o konstitusiòn.
==Artikel 9==
Nekun moz vido lifrivolim aresten, inkarsen o aplanden.
==Artikel 10==
Talun av reg, in polen eglid, a vido justim id publikim oren pa un anodvangi id anpartìzi ʒudikòrt po befendo hi rege id obvigade o eni krimi akulpad gon ha.
==Artikel 11==
# Tal human akulpen ov u krimi akt av de reg a vido kospeken ankulpi, tis he vid pruven kulpi, slogan de leg, in u publiki prosès in wen he av aven tale de nudi garante po hi difèns.
# Nekun ve vido perʒuden po akte o uslasade we sì ne kospeken wim krimi slogan de nasioni o intranasioni jur, be de tem wan lu vidì perdeten. Os ne ve vido inplagen u maj krati penad te daz we sì inuzen wan de krimi akt vidì perdeten.
==Artikel 12==
Nekun ve vido udeseten a lifrivoli inmicade in siu privati ʒiv, siu famìl, dom o koskrivad, o a atake gon hi honòr id reputasiòn. Talun av de reg vido protegen pa leg gon sule inmicade o atake.
==Artikel 13==
# Tal human av reg muvo lifrim id uscepo hi domistà in de teritoria u stati.
# Tal human av reg laso eni land, inkluzan sìa, id ruveno a siu land.
==Artikel 14==
# Tal human av reg ceko ruflìg od perslogad in alten lande id inglajo di azìl.
# Di reg moz ne vido incalen in kaz proslogis realim bazen su anpolitiki krime o su akte goni a de tele id principe Unizen Nasionis.
==Artikel 15==
# Tal human av reg a u nasionid.
# Nekun moz vido lifrivolim beroben od hi nasionid o od de reg meto nasionid.
==Artikel 16==
# Mane id ʒinas, wan polenaldi, ane eni limitad rasi, nasionidi o religioni av de reg maʒo id fundo u famìl. Lu av egli rege in id trawan de maʒad, id in de disluzad maʒadi.
# Maʒad moz vido kontraten solem ki de lifri id polen kovolad de futuri maʒenis.
# Famìl se de naturi bazi unid sosiadi id av reg a vido protegen pa sosiad id stat.
==Artikel 17==
# Tal human av reg a siavad, o solen o in asosiad.
# Nekun moz vido lifrivolim beroben od hi siavad.
==Artikel 18==
Tal human av reg a lifrid meni, kozavi id religioni; di reg inklùz de lifrid meto religiòn o kread id os de lifrid usdiko siu religiòn o kread publikim o privatim tra dictad, pratik, kult id apolnad ritis.
==Artikel 19==
Tal human av reg a lifrid menadi id uspresadi; di inklùz de reg ne vido intruben par siu menade id de reg ceko, becepo id disspano ideas id informade tra eni midel uspresadi ankospekim a frontias.
==Artikel 20==
# Tal human av reg a de lifrid paci insamadi id asosiadi.
# Nekun moz vido obvigen poteno a un asosiad.
==Artikel 21==
# Tal human av reg partinemo a de governad hi landi, o direktim, o tra lifrim uscepen prostalore.
# Tal human av reg astapo eglim a publiki servìz in siu land.
# De volad polki se de baz de autoritadi de governadi; di volad doʒ vido uspresen in periodi id veriki votade ki universi id egli votirèg id sekreti votidàv o slogan un eglivalti, lifri, voti prosesad.
==Artikel 22==
Tal human, wim mimbor sosiadi, av reg a sosial sikurid id a de satizad, tramidim nasioni sfor id intranasioni kooperad id slogan de organizad id resurse jaki landi, de ekonomic, sosial id kulturi regis andislasli po hi dignid id de lifri disvolpad hi personidi.
==Artikel 23==
# Tal human av reg a vark, a lifrim uscepo siu vark, a justi id satizan varkikodìke id a protegad gon anvàrk.
# Tal human av reg, ane eni diskriminad, a egli paj po egli vark.
# Talun we vark av reg a u justi id satizan sold, insiuran ho id a hi famìl un esistad siedan a human dignid, id kopolnen is nudi, pa tale alten midle sosial protegadi.
# Tal human av reg fundo varkunione id instapo in varkunione po difenso siu interese.
==Artikel 24==
Tal human av reg a resad id lifri tem, inkluzan u razonli limitad varkihoris id periodi pajen vakanse.
==Artikel 25==
# Tal human av reg a u ʒivinivel siedan po garanto hi sunad id bunsàd, id daz hi famili, inkluzan nurad, vestad, domad, mediki cere id de nudi sosial servìze. He av reg a sikurid in kaz anvarki, patidi, invalidadi, vidovadi, senidi o in eni alten perlàs siu ʒivimidlis in anvolen kirkistàde.
# Matad id kidad dav reg a spesial cere id asistad. Tale kide, is genen in o us maʒad, av reg a de som sosial protegad.
==Artikel 26==
# Tal human av reg a opdutad. Opdutad doʒ so anpaji, bemìn kotogan prigradi id bazi dictad. Prigradi dictad ve so obvigi. Tekniki id profesioni instruad doʒ vido generalizen id subi stude doʒ so eglim opren a tale slogan li ablide.
# Opdutad doʒ telo a de polen disvolpad human personidi id a de kratizad ruspeki po human rege id bazi lifride. Je doʒ favoro incepad, tolad id framad intra tale nasione id tali rasi o religios grupe, id os promuvo de aktivide Unizen Nasionis po de protenad paci.
# Genore av priregim de red uscepo de tip opdutadi po davo a li kide.
==Artikel 27==
# Tal human av reg partinemo lifrim in de kulturi ʒiv de komunadi, inglajo arte, id nemo part in siensi progrès id ji bundète.
# Talun av reg a de protegad hi morali id material interese resultan od eni siensi, literaturi o arti produtadi, wej autor he se.
==Artikel 28==
Tal human av reg a de stalad u sosial id intranasioni ordi, in wen de rege id lifride proklajen in di Deklarad moz vido polem realizen.
==Artikel 29==
# Jaki human av doʒade do de komunad, in wen solem se mozli de lifri id polen disvolpad hi personidi.
# In de inglajad hi regis id lifridis, talun vid solem subjeten a de limìte befenden pa leg ki de uni tel asikuro de rekonad id ruspèk a de rege id lifride altenis id satizo de justi usprage moràli, publiki ordi id general bunsàdi in u demokratic sosiad.
# Di rege id lifride ve mozo, in nun kaz, vido pratìzen gonim a de tele id principe Unizen Nasionis.
==Artikel 30==
Nit in di Deklarad moz vido intrasinen wim involtan po eni Stat, grup o persòn, eni reg a intranemo eni aktivid, o apolno eni akt telan a distruo eni od de rege id lifride proklajen in di Deklarad.
==Usi vige==
De deklarad in Arabi, Cini, Engli, Espani, Franci id Rusi.
Category:Politik